Eks le Benas

Eks le Benas () – miestas pietryčių Prancūzijoje, Ronos-Alpių regione, Savojos departamente, 10 km į šiaurę nuo departamento sostinės Šamberi. Miestas įsikūręs Savojos Alpėse, rytiniame Buržė ežero krante. Pro miestą eina Ženevos-Grenoblio plentas, yra geležinkelis.

Eks le Benas – svarbus Prancūzijos Alpių kurortas. Trykšta sieringos šiltosios (42-45 °C) mineralinės versmės. Veikia sanatorijos kuriose gydomos reumatinės, odos ligos. Yra žiemos ir vandens sporto infrastruktūra.

Mieste veikia archeologijos muziejus, Fauro meno muziejus, kuriame eksponuojama impresionistų tapyba, Žano Baptisto Karpo, Ogiusto Rodeno skulptūros, poeto Alfonso de Lamarteno suvenyrai. Yra III-IV a. romėnų statinių liekanos, XVI a. rotušė.

 Istorija 

Miestas žinomas nuo romėnų laikų, tuomet vadintas Akve Graciane (), netoliese mirusio imperatoriaus Graciano garbei. 1967 m. Eks le Bene mirė ir buvo palaidotas Lietuvos valstybės veikėjas Ernestas Galvanauskas.

 Šaltiniai 

Kategorija:Prancūzijos miestai
Kategorija:Prancūzijos kurortai